༄༅། །གདུགས་དཀར་མོ།། །།

༄༅༑ ༑བདེ་གཤེགས་གཙུག་ཏོར་ལྟར་མི་མངོན་པ་ལས། །

ཉེར་འཁྲུངས་རྒྱལ་བ་ཀུན་ཡུམ་གདུགས་དཀར་མོ། །

མཚན་ཙམ་བོས་པའི་རིག་སྔགས་མེ་ཡིས་ཀྱང་། །

བདུད་སྡེ་སྲེག་བྱེད་བདེ་འབྱུང་ལྷག་པའི་ལྷ། །

དཀར་གསལ་ལང་ཚོ་རབ་རྫོགས་ཟླ་གཞོན་གྱི། །

སྙིང་པོ་ལས་གྲུབ་གཞན་གྱིས་མི་ཐུབ་མས། །

མི་དང་མི་མིན་འབྱུང་ལས་བྱུང་བ་ཡི། །

འགལ་རྐྱེན་ཀུན་ཞི་ལེགས་ཚོགས་མ་ལུས་སྩོལ། །

ཁྱད་པར་ཕ་རོལ་མི་བསྲུན་བསམ་སྦྱོར་གྱིས། །

སྒོ་གསུམ་མནན་དང་བྱད་སྟེམས་བཅིངས་ལ་སོགས། །

ཉེར་འཚེས་མི་ཚུགས་ཕྱིར་བཟློག་འཕྲིན་ལས་ཀྱིས། །

བདག་ཅག་རྣམ་པ་ཀུན་ཏུ་སྲུང་དུ་གསོལ།། །།

བཅོམ་ལྡན་གདུགས་དཀར་ལྷ་ཚོགས་རྣམས། །

མཐུ་སྟོབས་ཐོགས་པ་མི་མངའ་ཞིང་། །

ཐུགས་རྗེའི་སྨོན་ལམ་མཐུ་བཙན་པས། །

བདག་གིས་གསོལ་བ་བཏབ་པ་བཞིན། །

སངས་རྒྱས་བསྟན་པ་དར་བ་དང་། །

སེམས་ཅན་ཐམས་ཅད་བདེ་གྱུར་ཅིག །

རྒྱུ་སྦྱོར་ཡོན་བདག་འཁོར་བཅས་ཀྱི། །

ཆགས་ཆེ་ཉམ་ང་བཟློག་ཏུ་གསོལ། །

རྨི་ལམ་མཚན་མ་ངན་པ་བཟློག །

རྟགས་དང་རྟེན་འབྲེལ་ངན་པ་བཟློག །

དགྲ་འདྲེའི་བསམ་སྦྱོར་ངན་པ་བཟློག །

ལྟས་ངན་བརྒྱད་ཅུ་རྩ་བཞི་བཟློག །

ཡེ་འབྲོག་སུམ་བརྒྱ་དྲུག་ཅུ་བཟློག །

ནད་རིགས་བཞི་བརྒྱ་རྩ་བཞི་བཟློག །

བགེགས་རིགས་སྟོང་ཕྲག་བརྒྱད་ཅུ་བཟློག །

དུས་མིན་འཆི་བ་རྣམ་བརྒྱད་བཟློག །

ཡས་ཀྱི་བདུད་དུ་གཡོས་པ་བཟློག །

མས་ཀྱི་སྲི་རུ་ལངས་པ་བཟློག །

དཔྲལ་བའི་གཤེད་དུ་བརྐོས་པ་བཟློག །

ཕ་མེས་དུར་སྲི་ལངས་པ་བཟློག །

མི་ལ་ནད་དུ་གཏོང་བ་བཟློག །

ཕྱུགས་ལ་གོད་ཁ་བྱེད་པ་བཟློག །

གནམ་གྱི་དལ་ཁ་ཐེབས་པ་བཟློག །

ས་ཡི་དུག་མདའ་གཡོས་པ་བཟློག །

སྨེ་བ་སྤར་ཁ་ངན་པ་བཟློག །

སྐེག་དང་ཕུང་སྲི་ལངས་པ་བཟློག་ཏུ་གསོལ།། །།

བདེ་གཤེགས་ཐུགས་རྗེའི་གཙུག་ཏོར་ལས་འཁྲུངས་ཤིང་། །

བདེ་འབྱུང་བསྟན་ལ་གནོད་བྱེད་ཚར་བཅད་ནས། །

བདེ་ལེགས་འབྲས་བུ་ཉེ་བར་སྩོལ་མཛད་པའི། །

བདེ་མཆོག་གདུགས་དཀར་ཅན་གྱི་བཀྲ་ཤིས་ཤོག། །།